Kooste: Huimaa videodraamaa Portugalin ja Iranin kamppailussa

Portugali ja Iran pelasivat dramaattisen tasapelin B-lohkon viimeisessä ottelussa.

Portugalin ja Iranin välisestä ottelusta ei ehkä olisi odottanut aivan niin dramaattista kuin siitä lopulta kehkeytyi. B-lohkon huipentanut kamppailu tarjoili kuitenkin tunnekuohuja niin videotarkistusten kuin rangaistuspotkujenkin muodossa.

Ricardo Quaresma vei Portugalin johtoon komealla laukauksella jo ensimmäisellä puoliajalla, mutta tauon jälkeen tilanteita vasta alkoikin sadella.

Ensin Cristiano Ronaldo hankki heti toisen puoliajan alkuun rangaistuspotkun, jota kelailtiin videotarkistuksen kautta pitkään. Lopulta sormi osoitti pilkulle, mutta Ronaldon laukaus pysähtyi maalivahti Alireza Beiranvandin täydelliseen torjuntaan. Ottelu oli ensimmäinen, jossa neljä maalia turnauksessa tähän mennessä tehnyt Ronaldo jäi nollille.

Ronaldo oli ytimessä myös ottelun loppuhetkillä, kun hän näytti turhautuneena iskevän kyynärpäänsä iranilaispuolustajan ohimoon. Tilannetta tarkisteltiin jälleen videolta punaisen kortin varalta, mutta tuomari Enrique Caceres päätyi kiistanalaisesti näyttämään Portugalin tähdelle vain keltaista.

Draama ei silti päättynyt tähän, vaan videoille palattiin vielä lisäajalla, kun Portugalin käsivirhettä käytiin tarkistamassa. Tälläkin kertaa Caceres päätyi tuomitsemaan rangaistuspotkun. Portugali menetti lohkovoittonsa, kun Karim Ansarifard tälläsi pallon yläkulmaan ja samaan aikaan lohkon toisessa ottelussa Espanja nousi viime hetkillä tasapeliin Marokkoa vastaan - tätäkin osumaa kelailtiin paitsion varalta samaan aikaan, kun Iran sai rangaistuspotkunsa.

Voitolla Iran olisi pudottanut Portugalin jatkosta, mutta lisäajan kolmannella minuutilla tehdyn tasoituksen jälkeen aika loppui kesken.

1-1-tulos tarkoittaa Iranin turnauksen päättymistä. Espanja voitti B-lohkon ja Portugali otti toisen paikan lohkokakkosena.

Lue myös:

Kommentti: Kasvottomat byrokraatit Moskovan hermokeskuksessa, eli miten videotuomarointi tekee jalkapallosta kafkamaista – “VAR on täydellinen apparaatti meidän ajallemme”